36. schôdza NR SR - 7.deň - B. popoludní
Dátum: 2014-07-03
Poslanec: Mikloško, Jozef (KDH)
Druh vystúpenia: Vystúpenie v rozprave

82. Vážená pani podpredsedníčka, vážené zvyšky vlády a vážený pán minister nový, srdečne vás vítame v parlamente, prajeme všetko dobré (potlesk) a chcem vám dať takú dobrú radu, pán minister, že nesmiete všetko príliš vážne brať v tomto parlamente ani v živote (smiech v sále a potlesk), a zdá sa mi, že to vaším úsmevom dokladujete. Že? (Reakcia z pléna.) Tak ajajáj, ajajáj, dobre. Ja som sa prihlásil teda do rozpravy skôr z hľadiska praktického. Samozrejme, to, že tam, kde sú kamenné predajne, je zakázané predávať ináč, podomove. Každý videl, že tým nechránime len slovenských výrobcov, ale aj škodíme slovenským spotrebiteľom, ktorí prípadne si môžu vybrať, a takisto aj slovenským producentom. My máme v Svätom Jure vždy vo štvrtok predaj, kde prídu ľudia zvonku, a sme, tešíme sa, že ceny v našich kamenných obchodoch buď musia ísť dole, alebo v ten deň kupujeme u týchto ľudí. Ja kupujem u jedného Maďara zeleninu z Dunaszerdy a veľmi spokojný a mrzelo ma, keby tam už nemohol tam ďalej predávať, on alebo niekto iný. Pôvodne sa teda... teda chcel by som povedať, to, že, samozrejme, treba chrániť našich výrobcov, náš maloobchod, najmä pred reťazcami, lebo tie vlastne ich v prvom rade likvidovali, a v tomto smere sa mi zdá, že nejaké tie opatrenia naše smerom na malé obchodíky, žiadne opatrenia temer neexistujú. Takisto propagovať sa a snažiť sa našich ľudí presvedčiť, že naše slovenské výrobky sú dôležité pred nejakými zahraničných, tak je tiež dôležitá úloha, ktorá s týmto celkom nesúvisí, ale tiež jedna z úloh, ktorá stojí pred nami všetkými. Ja chcem povedať to, že tento zákon mohol prejsť celkom kľudne pred pár týždňami, mesiacmi, keď sme už videli, že to neni celkom kóšer, a preto ma trocha mrzí, že zase sme sa neskoro prihlásili, a teda už pár dní po platnosti nového zákona prichádzame s takýmto urýchleným zrýchleným konaním. To, že takéto veci sa už v minulosti stali, nemusím tu zdôrazňovať, ale aj to, že viacero rozumných vecí sa tu otvorilo, neschválilo a vzápätí o mesiac, o dva, o rok sa s tým prišlo jako s novinkou, hoci to bolo pôvodne tuná navrhnuté napríklad opozíciou, no. Tak o korupcii tu bolo viacej takých zákonov, teraz dneska som od pána ministra počul, že pripravuje sa komplexný zákon, ktorý dá spolu s ministerstvom vnútra na tému korupcia a hlásenia korupcie a tak ďalej, legislatívne, ďalej stáčanie tachometrov, bol tu pekný nápad zakázať to, je to nebezpečné, je to trestné a tak ďalej, 40 % našich auťákov v bazároch má stáčané tachometre, sa to neschválilo. Za chvíľu s tým niekto príde, že je to dôležité. Ale aj ďalšie, napr. oznámenie o vypršaní rôznych zmlúv v poisťovniach, STK-čky napríklad, viete, že pár dní potom ľudia môžu a dostávajú 166 euro pokuty za to, že si nespravili novú STK-čku, zabudli na to, ďalších 166 môžu dostať, že nemajú emisnú kontrolu, tak keby to týždeň predtým oznámili ľudom, dávame na to dva týždne, aby ste si to dali dali poriadku, by to bolo logické, tak jak to robia niektoré poisťovne alebo nejaké iné inštitúcie. Ale boli tu aj exekúcie, boli tu šmejdi, boli tu, všeličo, čo sa tu otvorilo, bolo to výborné, ticho bolo, neschválilo sa to a potom o pár mesiacov sa to schválilo s veľkou slávou alebo aj v urýchlenom konaní, tak ako dneska toto. Čiže, samozrejme, ja som za to, aby tento zákon bol schválený čo najskôr, keď sa už toto faux pas urobilo, a teda dneska som už s niektorými ministrami o tom hovoril, keď my dáme aj ministrom niekedy otázky a nedozvieme sa správnu odpoveď, potom sa môžme už iba na lampárni sťažovať, ja konkrétne teraz o vlakoch som dal pánu ministrovi dopravy otázku, prečo Šarišan nestojí v Ružomberku, bla, bla, bla, povedal mi niečo, čo celkom nebola pravda, možná nebol informovaný a dneska sme sa už nejakým spôsobom dohodli, hoci odpoveď bola trocha iná, no. Takisto aj napríklad otázku, že stále nie je doriešené, že v komunálnych voľbách môžu voliť aj tí, ktorí sa tam aj deň pred prihlásia na trvalý pobyt, odvolia si svojho, ten môže celú dolinu, napríklad Demänovskú, zmeniť a potom za týždeň sa z tej maštali, kde sa prihlási, alebo z nejakého domu, ktorý je už dávno zavretý, alebo z hotela, ktorý neexistuje, odhlásiť a všetko ide po starom. Čiže takýto zákon tiež treba zmeniť, zdá sa, že to pôjde až do ústavy, ale že sú také drobnosti, ktoré keď tuná v interpeláciách a v otázkach dáme, tak nie sú vycucané z prsta, sú zo života, značí to, ľudia, teda vláda aj ministri, aj ďalší by i mali k tomu viac venovať a naozaj podnety aj z opozície riešiť. Ďakujem.